Document ID: 32005R0588

32005R0588
L 098/11
SLUŽBENI LIST EUROPSKE UNIJE
UREDBA KOMISIJE (EZ) br. 588/2005
od 15. travnja 2005.
o izmjeni Uredbe (EZ) br. 1002/2004 o preuzimanju obveze ponuđene u vezi s antidampinškim postupkom u vezi s uvozom kalijeva klorida podrijetlom iz Republike Bjelarusa, Ruske Federacije ili Ukrajine
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 384/96 od 22. prosinca 1995. o zaštiti od dampinških uvoza iz zemalja koje nisu članice Europske zajednice (1) (Osnovna uredba), a posebno njezin članak 8.,
uzimajući u obzir Uredbu Vijeća (EZ) br. 992/2004 (2) od 17. svibnja 2004. o izmjeni Uredbe (EEZ) br. 3068/92 o uvođenju konačne antidampinške pristojbe na uvoze kalijeva klorida podrijetlom iz Bjelarusa, Rusije ili Ukrajine, a posebno njezin članak 1.,
nakon savjetovanja sa Savjetodavnim odborom,
budući da:
(1)
Uredbom (EEZ) br. 3068/92 (3), Vijeće je uvelo konačnu antidampinšku pristojbu na uvoze kalijeva klorida podrijetlom, između ostalog, iz Ruske Federacije (dalje u tekstu: „Rusija”). Uredbom (EZ) br. 969/2000 (4), Vijeće je izmijenilo i produljilo razdoblje primjene mjera izvorno uvedenih Uredbom (EEZ) br. 3068/92, a u vezi s uvozom kalijeva klorida podrijetlom, između ostalog, iz Rusije.
(2)
Nakon obavijesti objavljene u Službenom listu Europske Unije (5), Komisija je u ožujku 2004. na vlastitu inicijativu pokrenula parcijalnu privremenu reviziju mjera na snazi uvedenih u vezi s uvozom kalijevog klorida podrijetlom, između ostalog, iz Rusije, kako bi ispitala treba li predmetne mjere izmijeniti tako da se u obzir uzme proširenje Europske unije na 25 država članica (dalje u tekstu: „proširenje”).
(3)
Rezultati te parcijalne privremene revizije pokazali su da je Zajednici u interesu osigurati privremenu prilagodbu ovih mjera, kako bi se izbjegao iznenadan i prekomjeran negativan gospodarski utjecaj na uvoznike i korisnike u 10 novih država članica (EU10) neposredno nakon proširenja.
(4)
Uredbom (EZ) br. 992/2004, Vijeće je Komisiju ovlastilo da prihvati ponude u smislu preuzimanja obveze, poštujući pritom uvjete određene u uvodnim izjavama od 27. do 32. iste Uredbe. Na temelju toga i sukladno članku 8., članku 11. stavku 3., članku 21. i članku 22. točki (c) Osnovne uredbe, Komisija je Uredbom (EZ) br. 1002/2004 (6), prihvatila preuzimanje obveze koju su ponudila dva proizvođača izvoznika u Rusiji.
(5)
U pogledu jednog proizvođača izvoznika, Komisija je prihvatila zajedničko preuzimanje obveze u vezi s uvozima kalijeva klorida koji proizvodi JSC Uralkali, Berezniki, Rusija, a prodaje trgovačko društvo Fertexim Ltd. Limassol, Cipar, koje je djelovalo u svojstvu isključivog distributera za prodaje društva JSC Uralkali u Zajednici.
(6)
JSC Uralkali obavijestio je Komisiju da će ubuduće prodavati u Zajednici preko drugog društva i to Uralkali Trading SA, Ženeva, Švicarska. Kako bi se uzela u obzir ova promjena, društva JSC Uralkali i Fertexim Ltd. zatražila su da se izmijene odgovarajuće odredbe Uredbe (EZ) br. 1002/2004 kojima se prihvaća zajedničko preuzimanje obveze. Radi toga, društva JSC Uralkali i Uralkali Trading SA zajednički su ponudila revidirano preuzimanje obveze.
(7)
JSC Uralkali također je istaknuo da se preuzimanjem obveze, prihvaćeno Uredbom (EZ) br. 1002/2004, nije dopuštala izravna prodaja od strane društva JSC Uralkali prvom nezavisnom kupcu u Zajednici. Revidiranim preuzimanjem obveze društvo JSC Uralkali također se obvezuje poštovati uvjete za izravnu prodaju u Zajednici.
(8)
Komisija je razmotrila ponudu o preuzimanju obveze. Zaključeno je da revidirano preuzimanje obveze ispunjava sve kriterije nužne za prihvaćanje, utvrđene u Uredbi (EZ) br. 992/2004, tj.: i. da će prodajne cijene dotičnih društava biti na razinama koje značajno doprinose uklanjanju štete; ii. da će se društva pridržavati određenih opsega uvoza za prodaju kupcima u EU10; te iii. da će također općenito poštovati tradicionalne tokove prodaje prema pojedinačnim kupcima u EU10. Smatralo se također, kako je tvrdilo društvo JSC Uralkali, da prijenos trgovačke djelatnosti s društva Fertexim Ltd. na Uralkali Trading SA neće utjecati na provedivost preuzete obveze, a prema podacima koje su ta društva dostavila, niti na njezin učinkovit nadzor.
(9)
Nadalje, zahtjev za izuzeće od antidampinških pristojbi za izravnu prodaju društva JSC Uralkali u Zajednici, smatran je prihvatljivim budući da je u skladu s uobičajenom praksom prihvaćanja odgovarajućih ponuda o prihvaćanju obveze od proizvođača koji izravno izvoze u Zajednicu.
(10)
S obzirom na gore navedeno, smatralo se primjerenim na odgovarajući način izmijeniti operativni dio Uredbe (EZ) br. 1002/2004,
DONIJELA JE OVU UREDBU:
Članak 1.
Članak 1. Uredbe (EZ) br. 1002/2004 mijenja se kako slijedi:
„Članak 1.
Prihvaćaju se obveze koje su dolje navedeni proizvođači izvoznici ponudili preuzeti na sebe, u vezi s uvozom kalijeva klorida podrijetlom iz Republike Bjelarusa i Ruske Federacije.
Zemlja
Trgovačko društvo
Dodatna oznaka TARIC
Republika Bjelarus
Proizvodi Republican Unitary Enterprise Production Amalgamation Belaruskali, Soligorsk, Bjelarus, a prodaje JSC International Potash Company, Moskva, Rusija, ili Belurs Handelsgesellschaft mbH, Beč, Austrija ili UAB Baltkalis, Vilnius, Litva, prvom nezavisnom kupcu u Zajednici koji posluje u svojstvu uvoznika
A518
Ruska Federacija
Proizvodi JSC Silvinit, Solikamsk, Rusija, a prodaje JSC International Potash Company, Moskva, Rusija ili Belurs Handelsgesellschaft m.b.H, Beč, Austrija, prvom nezavisnom kupcu u Zajednici koji posluje u svojstvu uvoznika
A519
Ruska Federacija
Proizvodi i prodaje JSC Uralkali, Berezniki, Rusija, odnosno proizvodi JSC Uralkali, Berezniki, Rusija, a prodaje Uralkali Trading SA, Ženeva, Švicarska, prvom nezavisnom klijentu u Zajednici koji posluje u svojstvu uvoznika
A520”
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 15. travnja 2005.

Labels: 18
3
4
1